Komission kahdeskymmenestoinen vuosikertomus euroopan parlamentille polkumyynnin ja tukien vastaisista yhteisön toimista ja suojatoimenpiteistä (2003) {SEC(2004)1707} /* KOM/2004/0828 lopull. */





Bryssel 828 KOM(2004) 828 lopullinen KOMISSION KAHDESKYMMENESTOINEN VUOSIKERTOMUS EUROOPAN PARLAMENTILLE POLKUMYYNNIN JA TUKIEN VASTAISISTA YHTEISÖN TOIMISTA JA SUOJATOIMENPITEISTÄ (2003) {SEC(2004)1707} KOMISSION KAHDESKYMMENESTOINEN VUOSIKERTOMUS EUROOPAN PARLAMENTILLE POLKUMYYNNIN JA TUKIEN VASTAISISTA YHTEISÖN TOIMISTA JA SUOJATOIMENPITEISTÄ (2003) Johdanto Tämä vuoden 2003 kertomus annetaan Euroopan parlamentille sen polkumyynnin vastaisista yhteisön toimista 16. joulukuuta 1981 antaman päätöslauselman[1] ja Euroopan parlamentin teollisuus-, ulkomaankauppa-, tutkimus- ja energiavaliokunnan mietinnön[2] johdosta. Hallinnollisista syistä tämä kertomus on rajattu 10 sivuun ja siinä keskitytään pääasiassa vuoden 2003 toimiin. Kertomuksen liitteenä on kuitenkin tarkempia tietoja sisältävä valmisteluasiakirja, joka on saatavissa ainoastaan englanniksi. Valmisteluasiakirja sisältää lisäksi liitteet, joihin tässä kertomuksessa viitataan. Tässä kertomuksessa ei myöskään enää esitetä katsausta kolmansien maiden toimiin Euroopan yhteisöstä tai sen jäsenvaltioista peräisin olevaa tuontia vastaan. Näistä toimista annetaan nyt erillinen kertomus samaan aikaan tämän kertomuksen kanssa. Tämä kertomus ja siihen liittyvä valmisteluasiakirja ovat yleisesti saatavilla myös seuraavassa Internet-osoitteessa: http://europa.eu.int/comm/trade/issues/respectrules/anti_dumping/legis/index_en.htm 1. YLEISKATSAUS LAINSÄÄDÄNTÖÖN 1.1. Polkumyynnin ja tukien vastaiseen yhteisön lainsäädäntöön vuonna 2003 tehdyt muutokset Voimassa olevista perussäädöksistä (neuvoston asetukset (EY) N:o 384/96[3] ja (EY) N:o 2026/97[4]) käytetään jatkossa nimitystä ”perusasetus” tai ”perusasetukset”. Kokemukset vuodelta 2003, jolloin kaksi komission ehdotusta lopullisten polkumyyntitoimenpiteiden käyttöönotosta ei saanut tuekseen tarvittavaa enemmistöä neuvostossa, osoittivat, että kaupan suojakeinoja koskevaan päätöksentekomenettelyyn liittyy tiettyjä puutteita. Tämän ongelman ratkaisemiseksi komissio hyväksyi asetusehdotuksen perusasetusten muuttamisesta ja toimitti sen neuvostolle 26. kesäkuuta 2003[5]. Ehdotus koski vain päätöksentekomenettelyä. Neuvostossa myöhemmin käydyt keskustelut johtivat siihen, että komissio hyväksyi ja toimitti neuvostolle asiaa koskevan muutetun ehdotuksen 15. joulukuuta 2003[6]. Tämä ehdotus hyväksyttiin 8. maaliskuuta 2004[7]. Päätöksentekomenettelyn muuttamisen ohella asetuksella lisätään kaupan suojakeinojen soveltamisen avoimuutta, tehokkuutta ja ennakoitavuutta. Uusien sääntöjen mukaan toimenpiteiden katsotaan tulleen hyväksytyksi, ellei neuvoston yksinkertainen enemmistö vastusta niitä. Asetuksessa vahvistetaan lisäksi sitovat määräajat tarkastelujen päätökseen saattamiselle ja selkeämmät säännöt kaupan suojakeinojen täytäntöönpanolle. Tarkastelujen päätöksen saattamiselle asetetut sitovat määräajat ja kaupan suojakeinojen avoimuuden parantaminen yleensäkin merkitsivät samalla sitä, että monet Euroopan parlamentin esittämistä toiveista[8] tulivat huomioon otetuiksi. 1.2. Suojatoimenpiteitä koskevaan yhteisön lainsäädäntöön vuonna 2003 tehdyt muutokset Suojatoimenpiteitä koskevista perusasetuksista (neuvoston asetukset (EY) N:o 3285/94[9], (EY) N:o 519/94[10] ja (EY) N:o 517/94[11]) käytetään jatkossa nimitystä ”suojatoimenpiteiden perusasetus” tai ”suojatoimenpiteiden perusasetukset”. Komission vuonna 2002 tekemä ehdotus neuvoston asetukseksi siirtymäkauden tuotekohtaisesta suojamekanismista Kiinan kansantasavallasta peräisin olevalle tuonnille hyväksyttiin 3. maaliskuuta 2003[12]. Tällä asetuksella saatetaan osaksi yhteisön lainsäädäntöä Kiinan kansantasavallan liittymistä WTO:hon koskevan pöytäkirjan määräykset. Asetuksen toista osaa, jossa säädetään tiettyjen muihin kuin tekstiilituotteisiin sovellettavien kiintiöiden asteittaisesta poistamisesta, muutettiin marraskuussa 2003 korottamalla siinä vahvistettuja kiintiöitä 1. toukokuuta 2004 tapahtuneen laajentumisen huomioon ottamiseksi[13]. 1.3. Neuvoston asetus toimenpiteistä, joita yhteisö voi toteuttaa polkumyyntitoimenpiteiden tai tukien vastaisten toimenpiteiden ja suojatoimenpiteiden yhteisvaikutuksen yhteydessä Neuvosto antoi komission ehdotuksesta ”kaksinkertaista suojaa” koskevan asetuksen, joka julkaistiin maaliskuussa 2003[14]. Asetuksessa säädetään, että jos komissio katsoo, että saman tuotteen tuontiin sovellettavien polkumyyntitoimenpiteiden tai tukien vastaisten toimenpiteiden ja suojatoimenpiteiden yhteisvaikutus voi muodostua suuremmaksi kuin kaupan suojaamista koskeva yhteisön politiikka huomioon ottaen on suotavaa, se voi ehdottaa neuvostolle, että voimassa olevia polkumyynti- ja/tai tukien vastaisia toimenpiteitä muutetaan tai ne suspendoidaan taikka kumotaan, että tuonti vapautetaan kokonaan tai osittain polkumyynti- tai tasoitustoimenpiteistä tai että käyttöön otetaan muita kulloinkin asianmukaisiksi katsottuja erityistoimenpiteitä. Soveltaessaan tätä ”kaksinkertaista suojaa” koskevaa asetusta ensimmäisen kerran neuvosto hyväksyi 6. toukokuuta 2003[15] komission ehdotuksesta muutoksen asetuksiin, joilla oli otettu käyttöön lopulliset toimenpiteet kuumavalssattujen kelojen ja putkien liitos- ja muiden osien tuonnissa yhteisöön. 1.4. Lentoliikennepalveluihin liittyviltä tuilta ja epäterveiltä hinnoittelukäytännöiltä suojautuminen Komissio antoi maaliskuussa 2002 ehdotuksensa muiden maiden kuin Euroopan yhteisön jäsenvaltioiden lentoliikennepalvelujen tarjoamiseen sovellettavasta kaupan suojakeinosta[16]. Euroopan parlamentti käsitteli ehdotusta ensimmäisen kerran tammikuussa 2003, minkä jälkeen komissio antoi toukokuussa 2003 muutetun ehdotuksen, jossa oli otettu huomioon osa parlamentin ehdottamista tarkistuksista. Neuvosto vahvisti asiaa koskevan yhteisen kannan joulukuussa 2003. Parlamentin toinen käsittely oli maaliskuussa 2004 ja neuvosto hyväksyi ehdotuksen pian tämän jälkeen. Asetus tuli voimaan toukokuussa 2004[17]. 1.5. Vakavan äkillisen hengitystieoireyhtymän (SARS) vaikutuksia koskeva ilmoitus Koska SARSin leviämisen muodostama uhka oli merkittävä ja polkumyynnin/tukien vastaisiin tutkimuksiin liittyviä tarkastuskäyntejä ei tämän vuoksi voitu tehdä, komissio päätti julkaista asiaa koskevan ilmoituksen Euroopan unionin virallisessa lehdessä[18]. Ilmoituksessa esitettiin suuntaviivat komission menettelylle edellä tarkoitetuissa tapauksissa ja annettiin asianomaisille osapuolille tilaisuus esittää näkemyksensä ehdotetusta menettelystä. Komissio päätti, että tutkimuksille asetettuja sitovia määräaikoja noudatettaisiin näissä tapauksissa ja että päätelmät tehtäisiin tarkastettujen tai muiden tutkimuksen yhteydessä kirjatuissa tiedoissa vahvistettujen tosiasioiden perusteella. 2. PERUSKÄSITTEET Polkumyynnin ja tukien vastaisissa tutkimuksissa ja suojatoimenpidetutkimuksissa käytettäviä peruskäsitteitä selostetaan tämän kertomuksen liitteenä olevan valmisteluasiakirjan 2 jaksossa. 3. LAAJENTUMINEN Kaupan suojakeinoista vastaavat yksiköt jatkoivat työtään, jonka tarkoituksena oli varmistaa sujuva siirtymävaihe laajentumisen yhteydessä. Tämä työ käsitti muun muassa unionin laajentumisen kaupan suojakeinojen alalla aiheuttamien erityishaasteiden yksilöinnin, liittymässä olleiden maiden auttamiseksi laaditun toimintasuunnitelman toteuttamisen, viranomaisille ja talouden toimijoille tarkoitettujen seminaarien järjestämisen ja verkkosivuston perustamisen (ks. seuraavat linkit: http://europa.eu.int/comm/trade/issues/respectrules/tdi_enlarg/index_en.htm ja http://europa.eu.int/comm/trade/issues/respectrules/tdi_enlarg/contacts.htm). Lisäksi perustettiin ”laajentumistyöryhmä”, jonka tehtävänä oli selvittää, aiheuttaisiko kaupan suojakeinojen laajentaminen uusiin jäsenvaltioihin tietyissä yksittäistapauksissa taloudellisia vaikeuksia asianomaisten maiden yrityksille. Tätä varten kaikkia asianomaisia osapuolia kehotettiin ilmoittamaan tällaisista tapauksista ja niiden kanssa järjestettiin asiaa käsitteleviä kokouksia. Tämän tuloksena yksilöitiin noin 50 tällaista tapausta. Tältä osin olisi tärkeää huomata, että liittymässä olleiden maiden käyttöön ottamien kaupan suojatoimien voimassaolo päättyi laajentumispäivänä ja että yhteisön toimenpiteet laajenivat tuolloin automaattisesti kattamaan koko 25 jäsenvaltion Euroopan unionin. 4. YLEISKATSAUS POLKUMYYNNIN JA TUKIEN VASTAISIIN TUTKIMUKSIIN JA TOIMENPITEISIIN 4.1. Yleistä Vuoden 2003 lopussa yhteisössä oli voimassa 156 polkumyyntitoimenpidettä[19] (ks. liite O) ja 17 tasoitustoimenpidettä (ks. liite P). Toimenpiteistä valtaosa oli tulleja, mutta tietyissä tapauksissa hyväksyttiin myös sitoumuksia. Olisi huomattava, että polkumyynnin ja tukien vastaiset toimenpiteet koskivat vuonna 2003 vain 0,3 prosenttia[20] kokonaistuonnista yhteisöön. 4.2. Uudet tutkimukset Valmisteluasiakirjan taulukossa 1 esitetään tilastotietoja vuosina 1999–2003 vireille pannuista uusista tutkimuksista. Taulukosta käy ilmi, että vireille pantujen tutkimusten ja käyttöön otettujen väliaikaisten ja lopullisten toimenpiteiden määrä oli vuonna 2003 pienempi kuin aikaisempina vuosina. Tämän merkittävän laskun taustalla on useita tekijöitä. Tilanteeseen vaikutti ensinnäkin teräsmarkkinoiden vakautuminen vuonna 2002 käyttöön otettujen suojatoimenpiteiden seurauksena. Toiseksi, EU:hun liittymässä olleista 10 maasta peräisin olevan tuonnin osalta ei enää pantu vireille tutkimuksia. Ja kolmanneksi voidaan todeta, että yhteisön tuotannonalan esittämien valitusten ja niiden perusteella vireille pantujen tutkimusten määrässä on aina esiintynyt jaksoittaista vaihtelua. Vuonna 2003 pantiin vireille 8 uutta, perusasetusten 5 ja 10 artiklan mukaista tutkimusta. Väliaikaiset toimenpiteet otettiin käyttöön 10 tapauksessa. Lopulliset toimenpiteet otettiin käyttöön 5 tapauksessa, joista kahta on aihetta tarkastella lähemmin tässä kertomuksessa. Korean tasavallasta peräisin olevien DRAMien (dynaamisten hakumuistien) tuonti on esimerkki tapauksesta, jossa yritys (Hynix) saattoi jatkaa toimintaansa valtion tukien avulla vaikeasta taloudellisesta tilanteestaan huolimatta. Hynix valitti käyttöön otetuista toimenpiteistä ensimmäisen oikeusasteen tuomioistuimeen[21] ja Korean viranomaiset puolestaan nostivat kanteen riitojen ratkaisemista koskevan WTO-sopimuksen nojalla[22]. Kiinan kansantasavallasta peräisin olevan para-kresolin tuonti on esimerkki tapauksesta, jossa tuotteen käyttäjät osallistuivat erittäin aktiivisesti tutkimukseen. Yksi käyttäjä väitti, että väliaikaisten toimenpiteiden käyttöönotto oli johtanut para-kresolin puutteelliseen tarjontaan. Tosiasiassa tarjontaan liittyvät ongelmat olivat jo helpottuneet ennen lopullisten toimenpiteiden käyttöönottoa. Yksi kiinalaisista viejistä valitti toimenpiteistä ensimmäisen oikeusasteen tuomioistuimeen[23]. Menettely päätettiin ilman toimenpiteiden käyttöönottoa 21 tapauksessa. Näistä 8 on tapauksia, joissa toimenpiteet eivät saaneet tuekseen vaadittavaa enemmistöä neuvostossa (kuumavalssatut kelat ja nokimusta). Eurocoton-asiassa annetulla tuomiolla (ks. 7 kohta) on tulevaisuudessa huomattava merkitys, jos vastaavaan tilanteeseen joudutaan uudelleen. Yhteensä 21 toimenpiteen voimassaolon annettiin päättyä automaattisesti niiden 5 vuoden soveltamisajan päätyttyä. Tämän kertomuksen liitteenä olevassa valmisteluasiakirjassa annetaan tarkempia tietoja edellä mainituista tutkimuksista ja selostetaan lisäksi tiettyjä tapauksia. Tarvittavat viitteet viralliseen lehteen löytyvät liitteistä A–E ja N. 4.3. Tarkastelut Tarkasteluihin liittyvät tutkimukset muodostavat edelleen merkittävän osan kaupan suojakeinoista vastaavien yksiköiden työstä. Tarkastelujen osuus kaikista vireille pannuista tutkimuksista oli lähes 51 prosenttia. Tilastotiedot vuosilta 1999–2003 esitetään valmisteluasiakirjan taulukossa 2. 4.3.1. Toimenpiteiden voimassaolon päättymistä koskevat tarkastelut Perusasetusten 11 artiklan 2 kohdassa ja 18 artiklassa säädetään, että toimenpiteiden voimassaolo päättyy viisi vuotta niiden käyttöön ottamisen jälkeen, ellei toimenpiteiden päättymistä koskeva tarkastelu osoita, että ne olisi pidettävä voimassa alkuperäisessä muodossaan. Vuonna 2003 pantiin vireille 5 toimenpiteiden voimassaolon päättymistä koskevaa tarkastelua ja 4 tarkastelua päättyi tullin vahvistamiseen. Vuoden aikana päätettiin 5 tarkastelua. Tarkempia tietoja näistä tarkasteluista esitetään tämän kertomuksen liitteenä olevassa valmisteluasiakirjassa. Tarvittavat viitteet viralliseen lehteen löytyvät liitteestä F. 4.3.2. Välivaiheen tarkastelut Perusasetusten 11 artiklan 3 kohdassa ja 19 artiklassa säädetään mahdollisuudesta tarkastella toimenpiteitä uudelleen niiden voimassaoloaikana. Tarkastelut voidaan rajoittaa polkumyynnin/tukien tai vahingon tarkasteluun. Vuonna 2003 pantiin vireille yhteensä 9 välivaiheen tarkastelua. Tarkastelu päättyi 11 tapauksessa tullin vahvistamiseen tai muuttamiseen ja 18 tutkimusta päätettiin. Näiden tutkimusten kohteena oli suuri määrä erilaisia tuotteita. Päätökseen saatetuista 29 tutkimuksesta 12 koski tuontia Kiinan kansantasavallasta. Tarkempia tietoja näistä tarkasteluista esitetään tämän kertomuksen liitteenä olevassa valmisteluasiakirjassa. Tarvittavat viitteet viralliseen lehteen löytyvät liitteestä G. 4.3.3. ”Muut” välivaiheen tarkastelut Vuonna 2003 saatettiin päätökseen useita muita tarkasteluja, jotka eivät kuulu perusasetusten 11 artiklan 3 kohdan tai 19 artiklan soveltamisalaan tai joiden vireillepanosta ei julkaistu ilmoitusta virallisessa lehdessä. Ne koskivat muun muassa yksilöllisten polkumyyntitullien soveltamisalaan kuuluvien yritysten nimenmuutoksia, uusien viejien pyyntöjä ja sitoumusten hyväksymistä, oma-aloitteista peruuttamista tai rikkomista. Lisätietoja on saatavilla virallisessa lehdessä. Tarvittavat viitteet viralliseen lehteen löytyvät valmisteluasiakirjan liitteestä H. 4.3.4. Uuden viejän tarkastelut Perusasetusten 11 artiklan 4 kohdassa ja 20 artiklassa säädetään ”uutta viejää” koskevista tarkasteluista ja ”nopeutetuista” tarkasteluista, joiden avulla voidaan määrittää yksilöllinen polkumyyntimarginaali tai yksilöllinen tasoitustulli. Vuonna 2003 pantiin vireille 3 uuden viejän tarkastelua ja 4 nopeutettua tarkastelua. Vuoden aikana ei saatu päätökseen yhtään tutkimusta. Lisätietoja on saatavilla virallisessa lehdessä. Tarvittavat viitteet viralliseen lehteen löytyvät valmisteluasiakirjan liitteestä I. 4.3.5. Absorptiotutkimukset Mahdollisuudesta absorptiotutkimuksiin säädetään perusasetusten 12 artiklassa ja 19 artiklan 3 kohdassa. Näissä tutkimuksissa on kyse tapauksista, joissa viejät suoraan tai välillisesti ottavat kantaakseen tullista aiheutuvat kustannukset ja näin kasvattavat polkumyyntimarginaalia ilman, että jälleenmyyntihinnat muuttuisivat riittävästi. Vuonna 2003 pantiin vireille yksi absorptiotutkimus. Vuoden aikana ei saatu päätökseen yhtään tutkimusta. Lisätietoja on saatavilla virallisessa lehdessä. Tarvittavat viitteet viralliseen lehteen löytyvät valmisteluasiakirjan liitteestä J. 4.3.6. Kiertämistä koskevat tutkimukset Perusasetusten 13 ja 23 artiklassa säädetään mahdollisuudesta aloittaa tutkimukset uudelleen, jos esitetään näyttöä siitä, että toimenpiteitä kierretään. Vuonna 2003 pantiin vireille 4 tutkimusta ja 2 tutkimusta päättyi tullin soveltamisalan laajentamiseen. Lisätietoja on saatavilla virallisessa lehdessä. Tarvittavat viitteet viralliseen lehteen löytyvät valmisteluasiakirjan liitteestä K. 4.4. Suojatoimenpidetutkimukset Komissio päätti tammikuussa 2003 kolmea terästuotetta koskeneen tarkastelun, joka oli ollut käynnissä vuodesta 2002 lähtien. Lisäksi komissio kumosi joulukuussa 2003 terästuotteita koskeneet suojatoimenpiteet. Heinäkuussa 2003 pantiin vireille kaksi sitrushedelmiä (satsumia) koskevaa suojatoimenpidetutkimusta: toinen niistä perustui WTO:n yleissitoviin sääntöihin ja päättyi väliaikaisten toimenpiteiden käyttöönottoon marraskuussa 2003; toisen tutkimuksen, joka päätettiin joulukuussa 2003, perustana oli siirtymäkauden tuotekohtaista suojamekanismia koskeva asetus. 5. SITOUMUSTEN VALVONTA Sitoumukset ovat yksi polkumyynti- ja tasoitustoimenpiteiden muoto. Komissio hyväksyy ne, jos se on vakuuttunut siitä, että polkumyynnin tai tukien vahingolliset vaikutukset voidaan niiden avulla poistaa tehokkaasti. Vuoden 2003 alussa voimassa oli 195 yritykseltä hyväksytyt sitoumukset. Sitoumustilanne muuttui vuoden aikana seuraavasti: lopulliset polkumyynti- ja/tai tasoitustullit määrättiin 4 yritykselle sen jälkeen, kun niiden sitoumuksille annettu hyväksyntä oli peruutettu, 119 yrityksen sitoumusten voimassaolo lakkasi muista syistä kuin peruuttamisen seurauksena (tähän lukuun sisältyvät ne 117 lohen tuontiin liittyvää sitoumusta, joiden voimassaolo päättyi toimenpiteiden voimassaolon päättyessä) ja 4 sitoumustarjousta hyväksyttiin. Vuoden 2003 lopussa voimassa oli näin ollen yhteensä 76 sitoumusta. Tarkempia tietoja edellä mainituista sitoumuksista esitetään valmisteluasiakirjan liitteessä M. Liitteessä Q puolestaan esitetään katsaus kaikkiin voimassa oleviin sitoumuksiin. 6. PALAUTUKSET Polkumyynnin perusasetuksen 11 artiklan 8 kohdan mukaan tuoja voi pyytää kannettujen polkumyyntitullien palauttamista, jos on näyttöä siitä, että polkumyyntimarginaali, jonka perusteella tullit maksettiin, on poistettu tai että sitä on alennettu niin, että se on voimassa olevaa tullia alempi. Vuonna 2003 jätettiin 6 uutta palautushakemusta ja annettiin 2 päätöstä palautushakemusten hylkäämisestä. Viisi muuta hakemusta peruutettiin. Tarkempia tietoja palautuksista annetaan valmisteluasiakirjan liitteessä T. 7. MUUTOKSENHAKU: EUROOPAN YHTEISÖJEN TUOMIOISTUIMEN JA ENSIMMÄISEN OIKEUSASTEEN TUOMIOISTUIMEN TUOMIOT Ensimmäisen oikeusasteen tuomioistuin antoi vuonna 2003 kaksi kaupan suojakeinoja koskevaa tuomiota (ferropii ja lamput) ja yhteisöjen tuomioistuin kolme tuomiota (saumattomat putket, lohi ja puuvillakankaat). Puuvillakankaiden tuontia koskeneessa eli nk. Eurocoton-asiassa[24] annettua tuomiota voidaan pitää suuntaa näyttävänä, sillä siinä vahvistetaan, että neuvoston on esitettävä perustelut perusasetuksen säännösten valossa, jos komission ehdotus ei saa tarvittavaa enemmistöä neuvostossa, minkä seurauksena toimenpiteitä ei oteta käyttöön. Tiivistelmät näistä tuomioista esitetään tämän kertomuksen liitteenä olevassa valmisteluasiakirjassa. Valmisteluasiakirjan liitteessä S esitetään luettelo vuoden 2003 lopussa edelleen vireillä olleista tapauksista. 8. TOIMINTA MAAILMAN KAUPPAJÄRJESTÖSSÄ (WTO) 8.1. Polkumyynnin ja tukien vastaisia toimenpiteitä ja suojatoimenpiteitä koskevat riitojenratkaisumenettelyt WTO:lla on käytössään täsmällinen menettely WTO-sopimusten soveltamista koskevien riitojen ratkaisemiseksi jäsenten välillä. Vuoden 2002 kertomuksessa selostetut kaksi riitojenratkaisumenettelyä yhteisöä vastaan saatiin päätökseen vuonna 2003. Puuvillan tyyppisiä vuodeliinavaatteita koskeneessa, Intian vireille panemassa menettelyssä annettu valituselimen raportti ei johtanut erityisiin seurantatoimiin, koska asianomaisia polkumyyntitoimenpiteitä koskenut osittainen välivaiheen tarkastelu päätettiin 17. joulukuuta 2003 ottamatta toimenpiteitä käyttöön[25]. Tähän johtaneet syyt eivät liittyneet millään tavoin WTO:n riitojenratkaisumenettelyn tuloksiin. Tempervalurautaisia putkien liitos- ja muita osia koskeneessa, Brasilian vireille panemassa menettelyssä annettiin 7. maaliskuuta 2003 paneelin raportti ja 22. heinäkuuta 2003 valituselimen raportti. Näissä raporteissa hylättiin suurin osa Brasilian alun perin esittämistä yli 40 vaatimuksesta. Paneelin ja valituselimen hyväksymät vaatimukset johtivat tullin alenemiseen 34,8 prosentista 32 prosenttiin. Tämän ratkaisun täytäntöönpano hoidettiin neuvoston asetuksella (EY) N:o 436/2004[26]. 8.2. Muut WTO-toimet WTO:n polkumyynti- ja tukisopimuksista käytävien neuvottelujen ensimmäistä vaihetta jatkettiin vuonna 2003 siten, kuin oli sovittu Dohassa pidetyssä neljännessä ministerikokouksessa. Komissio on toiminut asiassa edelleen aktiivisesti tekemällä sekä polkumyyntiin että tukiin liittyviä neuvotteluehdotuksia[27]. Samanaikaisesti jatkettiin myös tavanomaista työtä komiteoissa. 9. PÄÄTELMÄT Vaikka tutkimuksia pantiin vireille ja toimenpiteitä otettiin käyttöön vuonna 2003 edellisvuosia vähemmän, vuosi on kuitenkin ollut ”tapahtumarikas” monessa muussa suhteessa: huomionarvoisia tapahtumia olivat muun muassa terästuotteita ja sitrushedelmiä koskevat suojatoimenpiteet, päätöksentekomenettelyn muuttamista koskeva ehdotus ja tarkasteluja koskevien määräaikojen käyttöönotto. Tämänkin vuoden raportista voidaan edellisten vuosien tapaan havaita, että EY käyttää kaupan suojakeinoja varovaisesti. Kun niitä käytetään, tämä tapahtuu mahdollisimman kurinalaisesti ja rajoitetusti mutta samanaikaisesti antaen toimivat takeet epäterveitä kauppatapoja vastaan. Läpinäkyvyys on kaupan suojakeinojen käytössä olennaista, ja sen korkeaa tasoa on entisestään kohotettu vuonna 2004 lainsäädäntöön tehdyillä muutoksilla. Komissio tulee jatkamaan tällä peruslinjalla myös tulevaisuudessa. [1] EYVL C 11, 18.1.1982, s. 37. [2] PE 141.178/lopullinen, 30.11.1990, esittelijä Gijs DE VRIES. [3] EYVL L 56, 6.3.1996, s. 1, asetus sellaisena kuin se on viimeksi muutettuna neuvoston asetuksella (EY) N:o 461/2004 (EUVL L 77, 13.3.2004, s. 12). [4] EYVL L 288, 21.10.1997, s. 1, asetus sellaisena kuin se on viimeksi muutettuna neuvoston asetuksella (EY) N:o 461/2004 (EUVL L 77, 13.3.2004, s. 12). [5] KOM(2003) 380 lopullinen. [6] KOM(2003) 799 lopullinen. [7] Neuvoston asetus (EY) N:o 461/2004, annettu 8. maaliskuuta 2004 (EUVL L 77, 13.3.2004, s 12). [8] Päätöslauselma PE 316.244, 3.10.2002. [9] EYVL L 349, 31.12.1994, s. 53, asetus sellaisena kuin se on viimeksi muutettuna asetuksella (EY) N:o 2474/2000 (EYVL L 286, 11.11.2000, s. 1). [10] EYVL L 67, 10.3.1994, s. 89, asetus sellaisena kuin se on viimeksi muutettuna asetuksella (EY) N:o 427/2003 (EUVL L 65, 8.3.2003, s. 1). [11] EYVL L 67, 10.3.1994, s. 1, asetus sellaisena kuin se on viimeksi muutettuna asetuksella (EY) N:o 2309/2003 (EUVL L 342, 30.12.2003, s. 21). [12] EUVL L 65, 8.3.2003, s. 1. [13] EUVL L 295, 13.11.2003, s. 43. [14] EUVL L 69, 13.3.2003, s. 8. [15] EUVL L 114, 8.5.2003, s. 1. [16] KOM (2002)110 lopullinen, 12.3.2002. [17] EUVL L 162, 30.4.2004, s. 1. [18] EUVL C 191, 13.8.2003, s. 2. [19] Toimenpiteiden määrä on laskettu tuotteittain ja maittain. [20] Lähde: Comext. [21] Asia T-383/03, Hynix Semiconductor Inc. vastaan neuvosto, EUVL C 21, 24.1.2004, s. 43. [22] WT/DS299/1/Rev.1/Add.1, 2. syyskuuta 2003. [23] Asia T-413/03, Shandong Reipu Biochemicals Co. Ltd vastaan neuvosto, EUVL C 59, 6.3.2004, s. 24. [24] Asia C-76/01 P, Eurocoton vastaan neuvosto, 30. syyskuuta 2003 päivätty tuomio (ei vielä julkaistu). [25] EUVL L 333, 20.12.2003, s. 3. [26] EUVL L 72, 11.3.2004, s. 15. [27] Polkumyyntiä koskevat EY:n esitykset: WTO-asiakirjat TN/RL/W/67, 7. maaliskuuta 2003, ja TN/RL/W/138, 17. heinäkuuta 2003; kalastusalan tukia koskeva EY:n esitys: WTO-asiakirja TN/RL/W/82, 23. huhtikuuta 2003.